**VOLILNI LETNI ZBOR OZSČ TRŽIČ**

Valentin Klemenčič, foto: Tomaž Pirjevec

Člani Občinskega združenja Slovenskih častnikov Tržič smo se 27. marca 2019 ob 18.00 uri zbrali v veliki sejni sobi Občine Tržič na volilnem letnem zboru naše organizacije.

Predsednik združenja Milan Zupan je v uvodnem nagovoru pozdravil vse navzoče, še posebej pa se je zahvalil za prisotnost mag. Borutu, Sajovicu županu Občine Tržič, Janku Petroviču, koordinatorju ZSČ za Gorenjsko, Jeretu Jerkiču, predsedniku ZB za vrednote NOB Tržič, Vojku Damjanu, predsedniku OZVVS Tržič, Milanu Černogi, članu Društva SEVER, in Matiji Perku ter Elimirju Zrimu, predstavnikoma Društva GRS Tržič.

V nadaljevanju je bilo izvoljeno delavno predsedstvo zbora v sestavi Miran Zver, predsednik, Valentin Klemenčič in Bogomir Roblek, člana ter Jože Sladič, zapisnikar.

Sledila je podelitev priznanj. Priznanja sta podeljevala Janko Petrovič, koordinator ZSČ za Gorenjsko, in Milan Zupan, predsednik Občinskega združenja Slovenskih častnikov Tržič. Prejemniki priznanj so bili:

**Bronasta medalja** - Jože Kosem, Bogomir Roblek, Tomaž Pirjevec in Anton Bešter;

**Srebrna medalja** - Jože Sladič;

**Plaketo ZSČ** - Matjaž Klemenčič, Ignac Pirjevec in Milan Zupan**.**

Za odlično večletno sodelovanje in velik doprinos k našemu uspešnemu delu sta se podelila tudi dva **Častna znaka ZSČ**. Prejela sta ju mag. Borut Sajovic, župan Občine Tržič, in GRS Tržič.

**Vsem prejemnikom priznanj iskrene čestitke.**

Predsednik je podal poročilo o delu za leto 2018, ki ga je podkrepil tudi s fotografijami. Sledila so še poročila: finančno poročilo, poročilo častnega razsodišča in poročilo nadzornega odbora. Na vsa tri poročila ni bilo pripomb.

Ocena dela za leto 2018 je bila pohvalna, saj smo izvedli skoraj vse začrtane aktivnosti, razen pohoda na Krnska jezera in pohoda na Triglav.

Za naslednja štiri leta je bil podaljšan mandat predsedstvu Občinskega združenja slovenskih častnikov Tržič.

Tudi za leto 2019 je program aktivnosti ostal enak. V program smo dodali še kondicijsko streljanje s pištolo in puško SAR 80, ki se bo izvedlo na strelišču Strelskega društva Tržič.

Tako kot do sedaj, bomo tudi v prihodnje sodelovali z veteranskimi organizacijami, ZSČ in Občino Tržič, saj nas druži veliko skupnih aktivnosti.

Po končanem zboru smo nadaljevali prijateljsko druženje ob skromnem prigrizku v mali sejni sobi Občine Tržič.